**PLANEJANT LA IGUALTAT EN ELS MUNICIPIS**

**La Federació Valenciana de Municipis i Províncies ha celebrat hui, 24 de maig, junt amb la Diputació de València unes jornades sota el títol «Planejant la Igualtat».**

**En la trobada ha participat Isabel García, diputada provincial de València, i Anaïs Menguzzato, directora general de l'Institut Valencià de les Dones i per la Igualtat de Gènere.**

Dirigides a regidors i tècnics municipals; la trobada se centra en la necessitat d'implantar mesures per a formar les plantilles municipals amb les mateixes oportunitats i els mateixos drets per a totes les persones. Tal i com s’ha assenyalat en el transcurs de les jornades, els plans d'igualtat en les plantilles municipals són un instrument no sols obligatori legalment, Llei Orgànica d'Igualtat Efectiva de Dones i Hòmens, sinó útil i beneficiós per al treball en les corporacions locals en corregir biaixos i implementar la fortalesa de tot el capital humà. Són, sens dubte, polítiques i instruments que serveixen d'exemple per a la millora de les relacions laborals i que beneficien i milloren la vida de les ciutadanes i els ciutadans dels nostres pobles i ciutats.

L’FVMP disposa d'un Acord per a homogeneïtzar l'aplicació de mesures en matèria d'igualtat. Fruit d’aquest es va constituir la Comissió de seguiment formada de manera paritària per l’FVMP i els sindicats CCOO, CSIF i UGT la finalitat de la qual és assessorar i orientar l'aplicació d'aquest acord en les entitats locals i especialment de les entitats xicotetes.

En les Jornades s'han presentat els resultats de l'enquesta sobre igualtat en les plantilles de les entitats locals de la Comunitat; s'ha abordat el marc jurídic, el procediment d'elaboració i els continguts dels Plans d’Igualtat. Així com s'han compartit experiències i bones pràctiques en matèria d’aquests plans.

**AJUDES DE LA DIPUTACIÓ PROVINCIAL DE VALÈNCIA**

La diputada d'Igualtat, Isabel García Sánchez ha participat en les Jornades «Planejant la Igualtat». En la seua intervenció ha destacat la necessitat de continuar treballant i posar a disposició les ferramentes necessàries per a conformar plantilles municipals des de la igualtat. Així ha afirmat que el compromís de la Diputació és ferm i que per això s'han convocat ajudes dirigides a municipis menors de 30.000 habitants. Isabel García ha destacat el paper tan important que tenen els responsables locals en matèria d'igualtat.

**XARXA COORDINADA AMB LA GENERALITAT**

Per la seua banda la directora general de l'Institut Valencià de les Dones i per la Igualtat de Gènere, Anaïs Menguzzato, ha sigut l'encarregada de clausurar aquestes Jornades. En la seua intervenció ha afirmat que les polítiques d'igualtat han de ser gestionades des de l'àmbit públic, potenciant l'eficàcia i l'eficiència del treball conjunt, apostant per la municipalització dels serveis d'igualtat a través d'una Xarxa coordinada amb la Generalitat.